5. नई कहानी कथानक की तलाश में अपने समय के गलियारों में भटकती है, उसमें एक निश्चित प्लॉट भी कई बार दिखाई पड़ जाता है, ज्ञानरंजन सहित साठोत्तरी कहानी का एक प्रमुख गुण यह है कि उसमें कथानक या कहानी बनाने का आग्रह नहीं है और न ही प्रतीकों का मोह है। वह इन सबको ध्वस्त कर देने की कहानी रचने की कोशिश है। ज्ञानरंजन की अधिकांश कहानियों का सार लिखना हो, तो हम पाएँगे कि घटनाओं का एक सरल-रैखिक संबद्ध सारांश बनाना बेहद मुश्किल काम है। कहानियाँ किसी एक बिंदु से अचानक शुरू होती हैं, अपना वितान रचती हैं और वापस किसी और ही बिंदु पर जाकर समाप्त हो जाती हैं। ऐसा लगता है, जैसे ज्ञानरंजन अपनी कहानियों में किसी अनछुए यथार्थ का एक झोंका मुट्ठी में कैद हवा की तरह पकड़ते हैं और उसे कहानी के कागज पर छोड़ देते हैं।